laion/Wikipedia-Exotic huggingface dataset:
קרב סינוויט

קרב סינוויט (באנגלית: Battle of Cynwit, מאוית גם כ-Cynuit) נערך ב-878 בין האנגלו-סקסונים של ממלכת וסקס לוויקינגים הדנים סמוך למצודה המכונה "סינוויט", במיקום לא ברור, והסתיים בניצחון האנגלו-סקסונים. אתרים אפשריים לקרב כוללים את מחנה קנינגטון שבסאמרסט, וגבעת קאונטיסברי, אשר בדבונשייר. מעבר לניצחון האנגלו-סקסוני בסינוויט, שהדף פלישה מקומית, הייתה לקרב גם חשיבות אסטרטגית, היות שנמנעה תנועת מלקחיים אפשרית מצד הדנים, אשר לאחר כיבוש צ'יפנהאם תכננו לנתק את דרכי נסיגתו של המלך הנמלט, אלפרד, ולהשתלט על ממלכתו. כוח דני בפיקודו של אובה רגנרסון, אחיהם של איבר חסר העצמות ושל האלפדן, הפליג בתעלת בריסטול עם 23 ספינות ונחת בחוף הצפוני של דבונשייר, בלוויית 1,200 לוחמים. הדנים נתקלו בכוח ההגנה האנגלו-סקסוני של המחוז, בפיקודו של אודה, רוזן דבון, אשר התבצרו במצודה המכונה "סינוויט". סינוויט לא הייתה מבוצרת היטב, וכללה בעיקר סוללת עפר היקפית וגבוהה, אך כמות הלוחמים שבה הרתיעה את אובה ואנשיו, אשר העדיפו לצור על המצודה במקום לתקוף חזיתית, בתקווה שהמחסור במים יגרום לאנשיה להיכנע במהירות. מן העבר השני, חששו אודה ואנשיו מאותו המצב בדיוק, ועל כן, פרצו מן המצודה ותקפו עם עלות השחר. הדנים המופתעים נסו אל ספינותיהם תוך שהם סופגים אבדות כבדות. בין 840 ההרוגים היה גם מנהיגם, אובה. בין השלל שנתפס היה גם נס העורב המקודש של הדנים, אשר נחשב על ידם כבעל כוחות פלאיים. ככל הנראה, נועדה התקפת צבאו של אובה לסייע לגות'רום כחלק מתנועת מלקחיים אשר נועדה לנתק את דרכי הנסיגה של אלפרד מלך וסקס, להביא ללכידתו או הריגתו ולכבוש את ממלכתו, בדומה לגורלם של מלכי מזרח אנגליה ונורת'מבריה וממלכותיהם. ייתכן גם שאובה היה אופורטוניסט שניסה לנצל את העובדה שהאנגלו-סקסונים היו עסוקים בלחימה מול גות'רום כדי להגיע להשגים בחלק לא מוגן של הממלכה. אף על פי שהוא מוזכר בכרוניקה האנגלו-סקסונית רק בקצרה חשוב הקרב מהסיבות הבאות: את הניצחון נחלו כוחות אנגלו-סקסוניים שלא הונהגו על ידי המלך אלפרד, אשר עמד באותו הזמן בראש ההתנגדות לפלישה הוויקינגית, בתקופה אותה מציינת הכרוניקה כ"כולם שועבדו מלבד אלפרד". בנוסף, הצלחתם של אודה ואנשי המחוז שלו מתבטאת לא רק בהריגתו של אובה, אלא גם בלכידתו של נס העורב (Hrefn), לו הייתה חשיבות דתית ומורלית עבור הדנים. לכידת הנס מצוינת בכרוניקה, המקום היחיד בו נזכרת תפיסה של פריט מסוג זה בכל הקרבות המרובים אשר נערכו כנגד הדנים. Abels, Richard. Alfred the Great: War, Kingship and Culture in Anglo-Saxon England. Routledge, 2013. ISBN 1317900413 Kendrick, T. D. A History of the Vikings. Courier Corporation, 2004. ISBN 048643396X Swanton, Michael (Ed.). The Anglo-Saxon Chronicle. Psychology Press, 1998. ISBN 0415921295 Kendrick, עמוד 238 Abels, עמודים 153–154 Abels, עמוד 154 Swanton, עמודים 75, 77 Swanton, עמוד 75 Swanton, עמוד 77
WR 102

WR 102 הוא כוכב וולף-ראייה שנמצא במרחק של כ-18,000 שנות אור ממערכת השמש בקבוצת הכוכבים קשת. כוכב זה הוא נדיר ביותר מאחר שספקטרום הפליטה שלו מתאפיין בפסים של חמצן והוא הכוכב החם ביותר שהתגלה עד כה ביקום. WR 102 הוא כוכב אחד ממעט הכוכבים שמסווגים כ-WO - כוכבי וולף-ראייה עם פסי פליטה חזקים של חמצן. התגלו רק ארבעה כוכבים כאלו בשביל החלב ועוד חמישה בגלקסיות אחרות. כמו כן, זהו הכוכב החם ביותר שידוע לאנושות ביקום, לפי הספקטרום שלו, הטמפרטורה על פני השטח שלו מתקרבת ל-210,000 קלווין. לפי ההערכות הכוכב בהיר פי 282,000 עד פי 480,000 מהשמש, אך בשל הטמפרטורה הגבוהה כמעט כל קרינתו היא בתחום העל-סגול כך שבאור נראה הוא מאיר רק פי 1,100 מעוצמת ההארה של השמש ובהירותו הנראית היא מדרגה 14, כך שלא ניתן לראותו ללא טלסקופ מקצועי. רדיוס הכוכב הוא רק כ-40 אחוזים מרדיוס השמש, אך הוא דחוס מאוד ומסתו היא פי 22 ממסת השמש. מהחום והקרינה העזה שהכוכב מפיץ נפלטים מפני הכוכב חלקיקים שמגיעים למהירות של 5,000 קילומטרים בשנייה, וכך הוא מאבד 1 חלקי 100,000 ממסת השמש בשנה. לצורך השוואה, רוח השמש מובילה לכך שהשמש מאבדת ‎10-14‎ מסת שמש בשנה, מסה הנמוכה פי 100 מיליון לעומת המסה הנפלטת מן הכוכב WR 102. החומר הנפלט מהכוכב יוצר ערפילית פליטה המקיפה אותו ומעוררת מהקרינה העל-סגולה שהוא פולט. WR 102 משתייך לכוכבים מסוג WO, מדובר על כוכבים מסיביים שנמצאים בשלב החיים האחרון שלהם לפני שהם נהפכים לסופרנובה. כפי הנראה, הכוכב אכן בשלבים האחרונים של היתוך גרעיני בליבתו, והוא כבר בשלב או בסוף של היתוך הליום לפחמן, חנקן וחמצן. לפי התחזיות הכוכב יתפוצץ לסופרנובה בעוד כ-1,500 שנים. מסתו העצומה של הכוכב יחד עם סיבוב מהיר יובילו לפליטה גדולה של התפרצות גמא, אך לא ידוע אם מהירות הסיבוב שלו תישאר יציבה. מדיה וקבצים בנושא WR 102 בוויקישיתוף WR 102, בבסיס הנתונים SIMBAD לגרמי שמיים אסטרונומיים SIMBAD: WR 102 F. Tramper, S. M. Straal, D. Sanyal, H. Sana, A. de Koter, G. Gräfener, N. Langer, J. S. Vink, S. E. de Mink & L. Kaper: Massive stars on the verge of exploding: the properties of oxygen sequence Wolf-Rayet stars, Astronomy & Astrophysics, Vol. 581, id. A110, p. 2, 6, 9 (2015) K. A. van der Hucht: The VIIth catalogue of galactic Wolf-Rayet stars - WR 102, New Astronomy Reviews, Vol. 45, Iss. 3, p. 135 (2001) לפי הבהירות המוחלטת A. Sander, W.-R. Hamann & H. Todt: The Galactic WC stars Stellar parameters from spectral a nalyses indicate a n ew evolutionary sequence, Astronomy & Astrophysics, Vol. 540, Article No. A144, p. 11 (2012) J. A. Toalá, M. A. Guerrero, G. Ramos-Larios & V. Guzmán: WISE morphological study of Wolf-Rayet nebulae, Astronomy & Astrophysics, Vol. 578, id. A66, p. 11 (2015)
יחסי ישראל – סאו טומה ופרינסיפה

יחסי ישראל–סאו טומה ופרינסיפה הם היחסים הדו-צדדיים הרשמיים, הפוליטיים, המדיניים והשיתופיים שבין מדינת ישראל לבין הרפובליקה הדמוקרטית של סאו טומה ופרינסיפה. לפני עצמאותה, פעלה סאו טומה ופרינסיפה כמושבה פורטוגזית. ב-1496, כדי להעניש את יהודי פורטוגל שלא היו משלמים את מסי המדינה, גירש המלך מנואל קרוב ל-2,000 ילדים יהודים, מגיל שנתיים עד עשר, לאיי סאו טומה ופרינסיפה, המשתרעים על קו המשווה ממערב לגבון. שנה לאחר מכן, רובם של הילדים מתו מרעב, ממחלות שונות או ע״י תנינים מיקומים, ורק 600 מתוכם נמצאו בחיים. ב-12 ביולי 1995 התקיימה ועידה בינלאומית ביום העצמאות ה-20 לאיים, לציון זכרם של הילדים היהודים הפורטוגזים שהובאו לאיים במאה ה-15. שתי המדינות כוננו את יחסיהן הדיפלומטיים בנובמבר 1993. לאף אחת מהמדינות אין שגריר תושב באחרת. ישראל מיוצגת בסאו טומה ופרינסיפה דרך השגרירות הממוקמת בלואנדה, אנגולה. יחסי גבון–ישראל יחסי אנגולה–ישראל מדיה וקבצים בנושא יחסי ישראל – סאו טומה ופרינסיפה בוויקישיתוף Sao Tome & Principe Virtual Jewish History Tour Israel's Diplomatic Missions Abroad: Status of relations
ג'וסן אופרמן

ג'וסן אלכסי אופרמן (באנגלית: Joseann Alexie Offerman; נולדה ב-10 במרץ 1994), הידועה יותר בשם הבמה שלה, ג'וג'ו, היא קריינית, מתאבקת וזמרת אמריקאית בארגון ההיאבקות האמריקאי, ה-WWE. במאי 2013 הוכרז שאופרמן תהיה חלק מסדרת הריאליטי Total Divas של ה-WWE בערוץ E!, סדרה הכוללת מבט על חייהן האישיים. בעודה בגיל 19, אופרמן ערכה את הופעת הבכורה שלה ברוסטר הראשי תחת שם הבמה ג'וג'ו ב-26 ביוני 2013 כשהיא שרה את שיר הפתיחה של קבוצת Tons of Funk (טיירוס, קמרון ונעמי). שבוע לאחר מכן בתוכנית Raw ג'וג'ו הייתה מעורבת בקטע מאחורי הקלעים ביחד עם האחיות בלה, נטליה, קמרון, נעמי ואיווה מארי. ב-22 במאי ג'וג'ו לצד חברות הקאסט של סדרת הריאליטי הופיעו בתוכנית של המיז, שם הציגה את עצמה בפני הקהל. באירוע סאמרסלאם, שהתקיים ב-18, ג'וג'ו שרה את המנון ארצות הברית. ב-26 באוגוסט ג'וג'ו שימשה כקריינית במהלך הקרב בין נטליה לברי בלה. לאחר הקרב, אלופת הדיוות, AJ לי קטעה את חגיגות הניצחון של ברי בלה על ידי כך שהיא לועגת לחברות הקאסט של טוטאל דיווס. ג'וג'ו ערכה את קרב הבכורה שלה ב-7 באוקטובר לצד נטליה ואיווה מארי בניצחונן על אלישיה פוקס, רוזה מנדס ואוקסנה, מצד שני היא לא שותפה כלל במהלך הקרב. בקרב ההדחות המסורתי של האירוע סדרת ההישרדות, חברות הקאסט של טוטאל דיווס ניצחו את הדיוות האמיתיות (אלישיה פוקס, אקסנה, אלופת הדיוות AJ לי, קייטלין, רוזה מנדס, טמינה סנוקה וסאמר רה). כמו כן, אותו ניצחון נרשם גם לילה לאחר מכן בקרב החוזר ביניהן, ובו ג'וג'ו הצמידה לניצחון את טמינה סנוקה. לקראת סוף שנת 2013 ג'וג'ו הועברה למתחם הפיתוח של NXT, ולאחר מכן אושרה הידיעה שהיא לא תחזור לעונה השנייה של הסדרה Total Divas. בשלב מסוים ג'וג'ו הפכה לקריינית של התוכנית NXT. באפריל 2015, ג'וג'ו קודמה לרוסטר הראשי והחלה להיות הקריינית הקבועה של התוכניות סמאקדאון ו-Main Event. נכון להיום היא מתפקדת כקריינית של Raw, סמאקדאון ואירועי שלם וצפה, בנוסף להיותה מראיינת מאחורי הקלעים. אופרמן הייתה חלק מהקאסט הראשי של העונה הראשונה של סדרת הריאליטי Total Divas, התוכנית שודרה בערוץ E! ועלתה לאוויר בחודש יולי של שנת 2013. במהלך העונה השנייה אופרמן הוחלפה בסדרה על ידי סאמר רה. אופרמן ממוצא מקסיקני ודומיניקני. היא בתו של שחקן הבייסבול לשעבר חוזה אופרמן. היא הייתה בזוגיות עם מתאבק ה-WWE בריי וויאט, וב-27 במרץ 2019 הודיעה באינסטגרם כי הם מצפים לילד, אשר נולד ב-18 במאי 2019. המתאבק ברון סטרומן היה הסנדק של הילד. ב-28 במאי 2020 הביאו לעולם בני הזוג את ילדם השני, היירי פון רוטונדה. וויאט נפטר באוגוסט 2023. הישגים במגזין ההיאבקות Wrestling Observer Newsletter הקרב הגרוע של השנה (2013) - עם ברי בלה, קמרון, איווה מארי, נעמי, נטליה וניקי בלה נגד AJ לי, אלישה פוקס, אקסנה, קייטלין, רוזה מנדס, סאמר רה וטמינה סנוקה באירוע סדרת ההישרדות מדיה וקבצים בנושא ג'וסן אופרמן בוויקישיתוף ג'וסן אופרמן, ברשת החברתית אקס (טוויטר) ג'וסן אופרמן, ברשת החברתית אינסטגרם ג'וסן אופרמן, באתר WWE.com להיאבקות מקצועית ג'וסן אופרמן, באתר Online World of Wrestling ג'וסן אופרמן, במסד הנתונים הקולנועיים IMDb (באנגלית) ג'וסן אופרמן, באתר MusicBrainz (באנגלית) אישיות חדשה מצטרפת לקאסט הראשי Tim Daniels, WWE Announcer Jojo Announces Pregnancy with Boyfriend Bray Wyatt, Bleacher Report (באנגלית) Bray Wyatt and JoJo Welcome Their New Son to the World, eWrestlingNews.com, ‏2019-05-18 (באנגלית אמריקאית) Braun Strowman: Bray Wyatt is a unique talent and I'd love to work with him, Sky Sports (באנגלית) Somebody Call My Mamma ב-iTunes
איריס לביא

איריס לביא היא קריינית ושדרנית רדיו ברשת ב' של תאגיד השידור הישראלי. לביא שימשה כקריינית חדשות ברשת ב' של קול ישראל והגישה תוכניות שונות ברשת ב' וברשת א', בהן פינת התרבות "הצגה יומית" בתוכנית האקטואליה "בחצי היום" והתוכנית "דין ודברים" (ביחד עם משה נגבי). עם סגירת קול ישראל עברה לתאגיד השידור הציבורי. הגישה את התוכנית "עת לקראת שבת" בימי שישי אחר הצהריים. התוכנית עסקה בעיקר בנושאי תרבות, ומארחת אישים שונים. בנוסף לכך, לביא הייתה גם קריינית מבזקי חדשות בתאגיד השידור הציבורי. בנוסף לאלה, היא הגישה גם את תוכנית המוזיקה 'קפה וג'אז' בכאן 88 המשודרת ביום שישי בערב. לקראת שבת בהגשת איריס לביא באתר תאגיד השידור הישראלי איתי שטרן, בכירי המגישים בתאגיד, בהם דן כנר ומלאכי חזקיה, יסיימו את עבודתם בסוף השנה, באתר הארץ, 19 באוקטובר 2020 ערך זה הוא קצרמר בנושא תקשורת ובנושא אישים. אתם מוזמנים לתרום לוויקיפדיה ולהרחיב אותו.
יחסי ארצות הברית – גינאה המשוונית

יחסי ארצות הברית–גינאה המשוונית הם היחסים הבילטרליים המתנהלים בין ארצות הברית לבין גינאה המשוונית. ארצות הברית היא המשקיעה הזרה הגדולה ביותר בגינאה המשוונית. לחברות בארצות הברית יש את הנוכחות הזרה הגדולה והחשובה ביותר במדינה. במטרה למשוך השקעות מוגברות בארצות הברית, בעלי דרכון אמריקאי זכאים לכניסה ללא ויזה לביקורים קצרים בגינאה המשוונית. ארצות הברית היא המדינה היחידה עם זכות זו. עם הגידול בהשקעה בארצות הברית, היחסים בין ארצות הברית לבין ממשלת גינאה המשוונית מאופיינים ביחסים חיוביים וקונסטרוקטיביים.  גינאה המשוונית מחזיקה שגרירות בוושינגטון הבירה, ולה קונסוליה ביוסטון, טקסס. הנשיא לשעבר אוביאנג פעל על מנת לטפח את יחסי מדינתו עם ארצות הברית באמצעות ביקורים קבועים בארצות הברית לפגישות עם בכירים בממשלה ובעסקים.  דו"ח מחלקת זכויות האדם של משרד החוץ האמריקני ב-2005 על גינאה המשוונית ציין את החסרונות בזכויות האדם הבסיסיות, בחופש הפוליטי ובזכויות העובדים. גינאה המשוונית מייחסת ליקויים מוגזמים מצד הרשויות המקומיות ומבטיחה שליטה טובה יותר ורגישות. מדיניות ממשלת ארצות הברית כוללת מעורבות בונה עם גינאה המשוונית לעידוד שיפור במצב זכויות האדם. תושבי המדינה נוהגים לבקר בארצות הברית תחת תוכניות בחסות ממשלת ארצות הברית, חברות נפט אמריקאיות, ומוסדות חינוך. קרן העזרה העצמית של השגריר מממנת מדי שנה מספר פרויקטים קטנים.  על רקע הקשרים ההולכים ומתחזקים בין חברות בארצות הברית לבין גינאה המשוונית, סוכנות ההשקעות הממשלתיות של ארצות הברית סיכמה את ההסכם הגדול ביותר באפריקה שמדרום לסהרה לפרויקט גדול בארצות הברית בגינאה המשוונית. לסוכנות האמריקנית לפיתוח בינלאומי אין תוכניות או יוזמות הקשורות לגינאה המשנית, ואף לא לחיל השלום. מבין בעלי התפקידים בשגרירות האמריקנית נמנים: השגריר: דונלד ס. ג'ונסון. סגן מפקד המשלחת: אנטון סמית'. מנהל/קצין קונסולרי: מאורין מק'גוברן. קבלן הסוכנות האמריקנית לפיתוח בינלאומי לצרכים חברתיים: ויליאם גלמן. ארצות הברית פתחה מחדש את שגרירותה במלאבו, עם השגריר התושב הראשון שלה מזה 12 שנים. יחסי החוץ של ארצות הברית יחסי ארצות הברית–גינאה ביסאו יחסי ארצות הברית–כף ורדה מדיה וקבצים בנושא יחסי ארצות הברית – גינאה המשוונית בוויקישיתוף ההיסטוריה של יחסי ארצות הברית–גינאה המשוונית
יחסי גינאה המשוונית – רוסיה

יחסי גינאה המשוונית–רוסיה הם יחסי החוץ בין רוסיה לבין גינאה המשוונית. בשנות ה-70 ברית המועצות וגינאה המשוונית חתמו על מספר הסכמים, בעיקר כאלו הנוגעים לזכויות דיג, אשר נתן להם זכויות בלעדיות באזור, ובתמורה הסובייטים נתנו לגינאה המשוונית 4,000 טונות של סחורות, אשר כללו אפילו דגים רקובים. בשנות ה-70 בסיס המעקב שהוקם על ידי הספרדים בתקופה הקולוניאלית על גבי הר הגעש פיקו באסילה, הוחזק על ידי שירותי המודיעין הסובייטי. גזפרום הייתה מעורבת בשנים האחרונות בחיפושי גז בגינאה המשוונית. Annual Review of Equatorial Guinea for the Year 1979’. Foreign and Colonial Office, London, 1980. TNA FCO 65/2298. Retrieved 6 October 2013. Gas and oil reserves. Retrieved 6 October 2013.
יחסי הממלכה המאוחדת – קניה

יחסי הממלכה המאוחדת–קניה הם היחסים הדו-צדדיים שבין הממלכה המאוחדת של בריטניה הגדולה לבין רפובליקת קניה. לקניה ואנגליה יש היסטוריה עשירה של יחסים מאז המאה ה-19. בין 1824 ל-1826 הייתה עיר הנמל מומבסה תחת כיבוש בריטי. בשנת 1887 הושכרה על ידי הבריטים רצועת חוף בקניה של 16 ק"מ. בשנת 1895 קניה הפכה לחלק ממזרח אפריקה הבריטית. קניה, כחלק מהאימפריה הבריטית, גייסה חיילים לצבא הבריטי במהלך מלחמת העולם הראשונה ובמהלך מלחמת העולם השנייה. בשנת 1920 הפכה קניה לקניה הבריטית. לאחר 43 שנים השיגה המדינה עצמאות מבריטניה ב-1963 לאחר 68 שנים של שלטון בריטי. בין השנים 1963 ל-1964 הייתה אליזבת השנייה ראש המדינה של קניה. המלכה יוצגה בקניה על ידי מושל כללי, שהיה מלקולם מקדונלד. ראש הממשלה היה ג'ומו קניאטה. בשנת 1964 הפכה קניה לרפובליקה ונשיא המדינה הוא ראש המדינה. אליזבת השנייה ביקרה בקניה ארבע פעמים - ב-1952, 1972, 1983 ו-1991. לאחר מתן העצמאות שמרו שתי המדינות על יחסים חמים. בשלב מסוים בריטניה אף נחשבה לבעלת הברית המערבית המשמעותית ביותר של קניה. בריטניה סיפקה סיוע כלכלי וצבאי לקניה. עם בחירתו של אוהורו קניאטה לנשיא קניה בריטניה ביקשה להרחיק עצמה דיפלומטית מקניה, כיוון שנגד קניאטה הוגש כתב אישום בבית הדין הפלילי הבינלאומי בגין פשעים לאחר בחירות 2007. עם בחירתו של קניאטה כנשיא, הנציב העליון של בריטניה, כריסטיאן טרנר, הצהיר כי בריטניה תדון עם קניה רק בנושאים חיוניים. בשנת 2014 התביעה נגד קניאטה בבית הדין הפלילי הבינלאומי בהאג בוטלה. הצבא הבריטי מאמן חיילים בקניה כהכנה לפעולות במדינות דוגמת אפגניסטן. היחידה המאמנת כוחות מקניה נקראת בצבא בריטניה "יחידת אימון קניה" (BATUK). זוהי יחידת אימונים קבועה עם בסיסים בבקאווה, ניירובי ונניוקי. היחידה מספקת תמיכה לוגיסטית ביחידות של הצבא הבריטי בקניה ומורכבת בסה"כ מ-56 אנשי צוות קבועים ו-110 חיילים לסיוע ליחידה. ההסכם בין שתי הממשלות מאפשר לשישה גדודי חי"ר בריטיים להתאמן בקניה מדי שנה, במשך שישה שבועות. על פי אחד מדוברי משרד החוץ הבריטי לבריטניה יש מערכת יחסים ארוכת טווח ומועילה עם קניה. הכוחות הבריטיים מתאמנים בקניה במסגרת הסכם לשיתוף פעולה צבאי בן 40 שנה. ממשלת קניה אימצה מדיניות של התמקדות במזרח ומאחר שסין היא המפתח במדיניות, ממשלת קניה פנתה לסין לסיוע בתשתיות. היחסים של קניה ובריטניה נדונו בפרלמנט הבריטי. חברי הפרלמנט היו מודאגים במיוחד מהשפעתה הגוברת של סין בקניה. חברי הפרלמנט ציינו כי מאמציה של סין בקניה לפתח תשתיות היו מוצלחים וכי בריטניה לא תמכה בקניה בדרך זו. הסחר הבילטרלי בין שתי המדינות עולה על שווי של מיליארד שילינג קנייתי. בריטניה היא אחת מהמשקיעות הגדולות ביותר בקניה. בריטניה היא גם הקונה העיקרית של תוצרת חקלאית מקניה. בריטניה מייבאת 8.5% מהייצוא של קניה, ו-3.4% מהמוצרים הבריטיים מיובאים לקניה. בריטניה שואפת להכפיל את הסחר בשנים הקרובות. יחסי ירדן-קניה יחסי הממלכה המאוחדת–ישראל יחסי קניה-תאילנד מדיה וקבצים בנושא יחסי הממלכה המאוחדת – קניה בוויקישיתוף כרונולוגיה היסטורית, באתר אונסק"ו קניה - יחסי חוץ, באתר African Studies Center בית הדין הבינלאומי מאשים את נשיא קניה ברצח ובאונס, באתר הגרדיאן, ‏5 בדצמבר 2014 הצבא הבריטי באפריקה Ben Farmer, ‏British troops stranded in Kenya as diplomatic row escalates, The Telegraph, 26 June 2014 קניה: 3,000 חיילים בריטים מגיעים לקניה לאימונים צבאיים, באתר All Africa, ‏5 במרץ 2013 סין מאיימת על בריטניה שמחשבת מחדש את המדיניות שלה בנוגע לקניה, באתר Business Daily, ‏21 במרץ 2013
קריאה בכף הרגל

קריאה בכף הרגל, היא שיטה פסאודו-מדעית המתיימרת לגלות פרטים על אופיו או עתידו של אדם, על-פי התעמקות במאפייני כף רגלו. שיטה זו כוללת תצפית על מבנה כף הרגל - מהעקב ועד האצבעות, על העור (למשל מרקם, פגמים, פיגמנטציה) ועל ציפורני אצבעות כפות הרגליים, ופרשנות של תצפית זו אשר משקפת כביכול את רגשותיו של האדם או אופיו. מאבחני כפות הרגליים המקבלים את תאוריית היכולת לקרוא בכף הרגל, בוחנים את כפות הרגליים בשלל צורותיהן, כאשר לשיטתם לכל שינוי בצורה ישנה משמעות. להלן כמה סוגים של כפות רגליים שונות, שמתפרשות על ידי המאבחנים באופנים שונים: כף רגל רומית - כף הרגל הרומית מאופיינת באמה, אצבע ובוהן המגיעות אל אותו האורך ומסתיימות בקו ישר. כף רגל מרובעת - כף רגל מרובעת היא כף רגל שכל האצבעות בכף הרגל זהות או כמעט זהות באורכן. רגל שכזו מוכרת גם בשם "רגל האיכר", וכשמביטים בה היא מזכירה צורה מלבנית. כף רגל יוונית - כף הרגל היוונית שידועה בכינויה "כף רגל הלהבה", היא בעלת מראה בולט וייחודי, כשהאצבע (הצמודה לבוהן) ארוכה יותר מהבוהן עצמה. כף רגל מתוחה - לכפות רגליים מסוג זה יש מראה דק במיוחד, מאחר שהאצבעות צפופות וצמודות אחת לשנייה. הבוהן היא האצבע הארוכה ביותר, כששאר האצבעות הולכות ומתקצרות בהדרגה לפי מקום מושבן. ערך מורחב – כת קריאת כף הרגל "כת קריאת כף הרגל", "כת הקריאה" או "כת כף הרגל" הייתה תנועה דתית יפנית שנוסדה בשנת 1987, שמייסדה, הוגן פוקונאגה, טען שהוא גלגול של ישו הנוצרי ושל הבודהה, וניתנה לו סמכות אלוהית ויכולות על טבעיות לאבחן מחלות פיזיות על ידי התבוננות ולימוד בסוליות כפות רגליו של אדם. מקום מושבה של הכת, שמנתה כ-30,000 חסידים היה למרגלות הר פוג'י. במשך שנות פעילותו כמנהיג הכת הואשם פוקונאגה בשלל אישומים הכוללים הונאות וסחיטה, והתחייב על ידי בתי המשפט לשלם סכומי כסף גדולים, ואף נידון ל-12 שנות מאסר. פוקונאגה הודה במעשים המיוחסים לו, אולם יחד עם זאת, רבים עדיין מאמינים שקיימות בידו היכולות שייחס לעצמו. כף רגל רומית כפות רגליים יווניות כף רגל מתוחה קריאה בכף היד רפלקסולוגיה Stormer, Chris. Language of the Feet (ISBN 0-340-64345-5). Somogyi, Imre. Reading Toes - Your Feet as Reflections of Your Personality (ISBN 0-85207-310-0). Sheehan, Jane. Let's Read Our Feet!: The Foot Reading Guidew (ISBN 0-955-05934-8) "כל החיים על הכף – על אבחון בכף הרגל", באתר י.ד. שלוס אסור לפספס‏, כתוב בכפות: זה הזמן לגלות מה כף הרגל שלכם מספרת עליכם, באתר וואלה, 25 ביוני 2018 "What Do Your Feet Say About You? | Studio 10", באתר יוטיוב "מה כפות הרגליים מגלות על האישיות שלכם?", באתר בא-במייל כינתה את עצמה: "Ho-no-Hana-Sanpogyo" Bosmia, Anand N.; Bosmia, Arpan N.; Tubbs, R. S. (2017-10-01). "The Foot-Reading Cult of Japan". Journal of Religion and Health (באנגלית). 56 (5): 1600–1604. doi:10.1007/s10943-013-9736-8. ISSN 0022-4197. Leaders of foot cult arrested, Tuesday, 9 May, 2000
וילם ואן דה פול

וילם ואן דה פול (בהולנדית: Willem van de Poll; ‏13 באפריל 1895 – 10 בדצמבר 1970) היה צלם עיתונות הולנדי. הוא יצא למסעות צילום רבים ברחבי העולם, ובין השאר הנציח את ארץ ישראל ואת התפתחותה של מדינת ישראל ברבבות צילומים שהותיר אחריו. ואן דה פול נולד באמסטרדם שבהולנד. הוא למד צילום ב-1919 בווינה שבאוסטריה. לזמן מה שימש כעוזרו של הבמאי אלכסנדר קורדה, וחזר להולנד ב-1920. הוא החל בקריירה של כתב-צלם-נוסע במסעות לפולין ולאיסלנד, ב-1934 למצרים, ולברלין ופריז ב-1935. עד שנת 1967 הוא ערך מסעות צילום במדינות רבות. במהלך מלחמת העולם השנייה, או לקראתה, הוא תיעד את גטו ורשה ואת חבל הסודטים. בסוף המלחמה תיעד את יום השחרור של ערי הולנד השונות ושל מחנה הריכוז אמרספורט. לאחר המלחמה מונה לצלם הרשמי של משפחת המלוכה ההולנדית. בין 1948 ל-1949, במהלך מלחמת העצמאות הישראלית, שהה במדינת ישראל ותיעד את החיים האזרחיים בזמן המלחמה. בשנת 1950 שהה במדינות השכנות לישראל, כולל במזרח ירושלים, וצילם רבות את האזור. הוא צילם שוב בישראל ובשכנותיה ב-1953, וחזר לאזור ב-1960. תקופת צילומים פורייה נוספת שלו בישראל החלה בסוף שנת 1963 והסתיימה במהלך שנת 1965. ואן דה פול נפטר באמסטרדם ב-10 בדצמבר 1970. בעשור השני של המאה ה-21 תרמה ממשלת הולנד לוויקיפדיה מעל 27,300 תמונות מאת ואן דה פול, מרביתן צולמו בארץ ישראל. סוהרי האס.אס כלואים בין גדרות מחנה הריכוז ביום השחרור, 1945. גולדה מאיר, 1964 פגישה בנמל חיפה, 1964 יצחק בן-צבי ורחל ינאית בן-צבי, 1953. מעבר כלי רכב בצמוד למתחם שער מנדלבאום, 1964 משכן הכנסת הראשונה בקולנוע קסם, תל אביב, 1949. פורטרט עצמי על מרפסת בית בשכונת שייח' ג'ראח, ירושלים, 1950. מאה שערים, ירושלים, 1948 טיסה של חברת התעופה הגרמנית, לופטהנזה, לנמל התעופה סכיפהול, שבאמסטרדם, 1933 יפו, 1948 דוד בן-גוריון מצטלם לסרט, 1964 הראשון לציון, הרב בן-ציון מאיר חי עוזיאל, בבית הכנסת ישורון (רחביה, ירושלים), בחגיגות יום העצמאות הראשון של מדינת ישראל. הרב יצחק אביחצירא, "באבא חאקי", מדבר עם סוחרים בשוק רמלה, 1963 דימונאי בשנת 1963, בעת בניית העיר, מקבל מכונת תפירה במשלוח, בארגז. דניאל אוסטר, ראש עיריית ירושלים, במשרדו, בו תלויים מפת העיר, עותק של מגילת העצמאות, ותמונה של הרצל. 1949. מדיה וקבצים בנושא וילם ואן דה פול בוויקישיתוף ״ווילם ואן דה פול״, בספר: ורד נבון, השדרה - שדרות ירושלים בעיני הצלמים, הוצאת ורד נבון, מהדורה שנייה, אוגוסט 2021, עמ׳ 229-224.
יחסי ארצות הברית – מאוריציוס

יחסי ארצות הברית–מאוריציוס הם היחסים הדו-צדדיים המתנהלים בין ארצות הברית לבין מאוריציוס. הייצוג הרשמי של ארצות הברית במאוריציוס מתוארך לסוף המאה ה-18. הקונסוליה האמריקאית הוקמה בשנת 1794 ונסגרה ב-1911. היא נפתחה מחדש ב-1967 והועלתה למעמד השגרירות במסגרת עצמאותה של מאוריציוס ב-1968. כיום מחזיקה ארצות הברית שגרירות בפור לואי, מאוריציוס. שגריר ארצות הברית למאוריציוס הוא דייוויד דייל ריימר. היחסים בין ארצות הברית למאוריציוס הם לבביים ובעיקר סובבים סביב המסחר. ארצות הברית היא שותפת הסחר השלישית בגודלה של מאוריציוס, אך מדורגת במקום ה-12 בייצוא למאוריציוס. היבוא העיקרי מארצות הברית כולל חלקי מטוסים (עבור אייר מאוריציוס), מכונות אוטומטיות לעיבוד נתונים, יהלומים, תכשיטים, מכשירים לשידורי רדיו וטלוויזיה, ציוד תקשורת, מכונות חקלאיות, בנייה, תעשייה וציוד, מכונות מזל לקזינו, מנועים חיצוניים, ספרים, אנציקלופדיות וכימיקלים תעשייתיים.  הייצוא ממאוריציוס לארצות הברית כולל מוצרי ביגוד, סוכר, יהלומים לא תעשייתיים, תכשיטים, בעלי חיים, משקפי שמש, ורום. בחודש ספטמבר 2006 חתמו ממשלות מאוריציוס וארצות הברית על הסכם מסגרת למסחר והשקעות במטרה להסיר מכשולים ולהגביר את קשרי הסחר וההשקעה בין שתי המדינות. יותר מ 200 חברות בארצות הברית מיוצגים במאוריציוס. ישנם כ-30 משרדים במאוריציוס המשרתים את השוק המקומי והאזורי, בעיקר בתחום טכנולוגיית המידע (IT), הטקסטיל, המזון המהיר, וסקטורי השירותים פיננסיים.  ארצות הברית מממנת תוכנית סיוע צבאית קטנה. השגרירות מנהלת גם היא קרנות סיוע מיוחדות לקבוצות קהילתיות ולארגונים לא ממשלתיים, ולקרן דמוקרטית וקרן זכויות אדם. מדיה וקבצים בנושא יחסי ארצות הברית – מאוריציוס בוויקישיתוף ההיסטוריה של יחסי ארצות הברית–מאוריציוס חברות הבת הגדולות של ארצות הברית הן Caltex Oil Mauritius ו-Esso Mauritius. מותגים אמריקאיים נמכרים באופן נרחב. בנוסף, מספר זיכיונות אמריקאיים, בעיקר קנטקי פרייד צ'יקן, פיצה האט ומקדונלד'ס פועלים כבר מספר שנים במאוריציוס.
יחסי ארצות הברית – הרפובליקה המרכז-אפריקאית

יחסי ארצות הברית–הרפובליקה המרכז-אפריקאית הם היחסים הבילטרליים המתנהלים בין ארצות הברית של אמריקה לבין הרפובליקה המרכז-אפריקאית. היחסים היו בדרך כלל חיוביים, אם כי החששות לגבי קצב הליברליזציה הפוליטית והכלכלית וזכויות האדם השפיעו על מידת התמיכה שסופקה על ידי ארצות הברית לרפובליקה המרכז-אפריקאית. שגרירות ארצות הברית בבנגי נסגרה לתקופה קצרה בעקבות המרד בשנים 1996–1997. היא נפתחה מחדש ב-1998 עם צוות מוגבל, והסוכנות האמריקנית לפיתוח בינלאומי (USAID) ומשימות חיל השלום שפעלו בעבר בבנגי לא חזרו. שגרירות ארצות הברית בבנגי שוב השעתה באופן זמני את פעולותיה ב-2 בנובמבר 2002, בתגובה לשאלות ביטחוניות שהועלו בעקבות ההפיכה הצבאית של פרנסואה בוזיזה ב-2003.  השגרירות נפתחה מחדש בינואר 2005; עם זאת, כיום יש מוגבלות ייצוג דיפלומטי / קונסולרי בארצות הברית. כתוצאה מכך, היכולת של השגרירות לספק שירותים לאזרחי ארצות הברית נותרה מוגבלת ביותר. הסיוע האמריקני לרפובליקה המרכז-אפריקאית נאסר אלא בתחומי הסיוע ההומניטארי והתמיכה בדמוקרטיזציה.  ב-27 בדצמבר 2012 סגרה ארצות הברית את שגרירותה ברפובליקה המרכז-אפריקאית והחזירה את השגרירים שלה עקב עליית האלימות בעקבות המרד במדינה. ברק אובמה והגברת הראשונה מישל אובמה עם פאוסטין טואדרה בקבלת הפנים בניו יורק בשנת 2009. ז'אן-פייר קומבט, השגריר הראשון של הרפובליקה המרכז-אפריקאית בפגישה עם הנשיא קנדי, 1962 מדיה וקבצים בנושא יחסי ארצות הברית – הרפובליקה המרכז-אפריקאית בוויקישיתוף ההיסטוריה של יחסי ארצות-הברית–הרפובליקה המרכז-אפריקאית http://www.cnn.com/2012/12/28/world/africa/central-african-republic-unrest/index.html